РЕГЛАМЕНТ ЗА ИЗПЪЛНЕНИЕ (ЕС) 2022/1659 НА КОМИСИЯТА

от 27 септември 2022 година

относно еквивалентни изисквания за въвеждането в Съюза на плодове от Citrus sinensis Pers. с произход от Израел с оглед на рисковете, свързани с Thaumatotibia leucotreta

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 41, параграф 3, втората алинея и член 44, параграф 1 от него,

като има предвид, че:

(1) В част А от приложение II към Регламент за изпълнение (ЕС) 2019/2072 на Комисията (2) се определя списъкът на карантинните вредители от значение за Съюза, за които не е известно да се срещат на територията на Съюза. С Регламент за изпълнение (ЕС) 2019/2072 се цели да се предотврати въвеждането, установяването и разпространението на такива карантинни вредители на територията на Съюза, като в приложение VII към него се определят специални изисквания за въвеждането на територията на Съюза на определени растения, растителни продукти и други обекти.

(2) Thaumatotibia leucotreta (Meyrick) („посоченият вредител“) е включен в списъка в част А от приложение II към Регламент за изпълнение (ЕС) 2019/2072 като карантинен вредител от значение за Съюза, за който не е известно да се среща в Съюза. Той е включен също така като приоритетен вредител в списъка в приложението към Делегиран регламент (ЕС) 2019/1702 на Комисията (3).

(3) С цел да се защити територията на Съюза от посочения вредител съществуват специални изисквания за въвеждането на територията на Съюза на някои видове плодове. За плодовете от Citrus sinensis Pers. („посочените плодове“) такива специални изисквания са определени в точка 62.1, буква г) от приложение VII към Регламент за изпълнение (ЕС) 2019/2072, като е предвидена възможността за системен подход, който включва прилагането на специални режими на студено третиране.

(4) Израел поиска от Комисията да признае неговия системен подход по отношение на посочените плодове за еквивалентен на специалните изисквания, уредени в точка 62.1, буква г) от приложение VII към Регламент за изпълнение (ЕС) 2019/2072.

(5) Този системен подход, използван по отношение на посочените плодове, включва изпълнението на възприети в производствените обекти изисквания във връзка с мониторинга и контрола на посочения вредител, инспектирането на посочените плодове в производствения обект и в съоръженията за опаковане, изискванията за проследимост и официалната инспекция, извършвана преди износа. Той включва критични точки от процедурата по инспектиране на полето, на съоръженията за опаковане и преди износа, което води до спиране или отхвърляне на износа на посочените плодове, когато съответните прагове не са достигнати.

(6) Европейският орган за безопасност на храните („Органът“) извърши оценка на риска от стоката при плодовете от Citrus spp., внасяни от Израел (4). Тази оценка се отнася до вероятността тези плодове да са свободни от посочения вредител. Освен това бяха формулирани препоръки за подобряване на системния подход на Израел. Израел адаптира системния си подход, като взе предвид тези препоръки.

(7) Въз основа на резултата от оценката на риска, извършена от Органа, в съчетание с последователното съответствие на посочените плодове с правото на Съюза, е оправдано адаптираният системен подход на Израел да бъде приет като еквивалентен на специалните изисквания, определени в точка 62.1, буква г) от приложение VII към Регламент за изпълнение (ЕС) 2019/2072.

(8) За да се сведат до минимум евентуалните смущения в търговията, настоящият регламент следва да влезе в сила на третия ден след деня на публикуването му.

(9) Настоящият регламент следва да се прилага до 31 май 2025 г., за да се даде възможност за неговото преразглеждане.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Определения За целите на настоящия регламент се прилагат следните определения: 1) „посоченият вредител“ означава Thaumatotibia leucotreta (Meyrick); 2) „посочените плодове“ означава плодове от Citrus sinensis Pers.

Член 2 Еквивалентни изисквания Изискванията за въвеждането на територията на Съюза на посочените плодове с произход от Израел, определени в приложението към настоящия регламент за изпълнение, се считат за еквивалентни на изискванията, определени в точка 62.1, буква г) от приложение VII към Регламент за изпълнение (ЕС) 2019/2072.

Член 3 Фитосанитарен сертификат Когато посочените плодове с произход от Израел се въвеждат на територията на Съюза въз основа на еквивалентните изисквания, определени в член 2, те се придружават от фитосанитарен сертификат, в който се вписват: а) кодовете на производствените обекти, а б) под заглавието „Допълнителна декларация“ — изявлението „Пратката отговаря на изискванията на Регламент за изпълнение (ЕС) 2022/1659 на Комисията“.

Член 4 Влизане в сила и прилагане Настоящият регламент влиза в сила на третия ден след деня на публикуването му в Официален вестник на Европейския съюз. Той се прилага до 31 май 2025 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 27 септември 2022 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).

(3) Делегиран регламент (ЕС) 2019/1702 на Комисията от 1 август 2019 г. за допълнение на Регламент (ЕС) 2016/2031 на Европейския парламент и на Съвета посредством установяване на списък на приоритетните вредители (ОВ L 260, 11.10.2019 г., стр. 8).

(4) Scientific Opinion on the commodity risk assessment of Citrus L. fruits from Israel for Thaumatotibia leucotreta under a systems approach (Научно становище относно оценката на риска от стоката при плодовете от Citrus L. от Израел по отношение на Thaumatotibia leucotreta при прилагането на системен подход). EFSA Journal (Бюлетин на ЕОБХ), 2021; 19(3):6427, стр. 36 https://doi.org/10.2903/j.efsa.2021, 6427.